13 Ionawr 2017

Mae Cyfoeth Naturiol Cymru (CNC) wedi cyhoeddi’r rhestr ddiweddaraf o sylweddau peryglus yn adran [JAGDAG](http://wfduk.org/) (*Joint Agencies Groundwater Directive Advisory Group*) gwefan UKTAG (*UK Technical Advisory Group on the WFD*).

Fe fyddwn ni (ac Asiantaeth yr Amgylchedd) yn defnyddio’r rhestr hon wrth wneud penderfyniadau rheoleiddio o 16 Ionawr 2017, ar gyfer gweithgareddau newydd a allai arwain at ollwng sylweddau peryglus i ddŵr daear.

Caiff sylweddau peryglus yng Nghymru [a Lloegr] eu rheoleiddio trwy gyfrwng Rheoliadau Trwyddedu Amgylcheddol (Cymru a Lloegr) 2016 yn unol â Chanllawiau Trwyddedu Amgylcheddol ar gyfer gweithgareddau dŵr daear LlC/DEFRA, a’r dull a amlinellir yn [GP3.](https://www.gov.uk/government/uploads/system/uploads/attachment_data/file/297347/LIT_7660_9a3742.pdf)

Nid yw’r rhestr bresennol o werthoedd cofnodi lleiaf ([MRV](https://www.gov.uk/government/publications/values-for-groundwater-risk-assessments/hazardous-substances-to-groundwater-minimum-reporting-values)), sy’n ategu’r broses o reoleiddio sylweddau peryglus yng Nghymru, wedi newid.

Os nad yw MRV ar gyfer sylwedd peryglus sydd o ddiddordeb i’ch gweithgaredd chi ar gael ar y rhestr gyhoeddedig, cysylltwch â CNC, ac wedyn caiff gwerth ei bennu trwy ddefnyddio’r dull a amlinellir yn GP3.

Ar 16 Ionawr 2017 cyhoeddodd UKTAG ei [**adroddiad technegol ar sylweddau peryglus i ddŵr daear**](http://wfduk.org/resources/groundwater-hazardous-substances-standards)**,** a bydd CNC (ac Asiantaeth yr Amgylchedd) yn ystyried hwn ac yn ei ymgorffori mewn canllawiau a dulliau rheoleiddio presennol os yw hynny’n briodol. Bydd CNC yn sicrhau y bydd y dulliau rheoleiddio’n parhau i fod yn effeithiol ac yn gymesur, gan ystyried amcanion [**Deddf Llesiant Cenedlaethau’r Dyfodol (Cymru) 2015**](http://gov.wales/topics/people-and-communities/people/future-generations-act/?skip=1&lang=cy). Byddwn yn cadw mewn cysylltiad gyda’r diwydiant trwy gyfrwng eu sianeli cyfathrebu arferol, yn arbennig o ran unrhyw drefniadau dros dro y gall fod angen cytuno arnynt.

# Sut y gallai hyn effeithio ar eich trwydded

Os oes gan eich gweithgaredd drwydded a roddwyd cyn 16 Ionawr 2017, fe fydd CNC yn parhau i reoleiddio’r gweithgaredd yn unol ag amodau presennol eich trwydded.

Fe fydd CNC yn adolygu’r holl drwyddedau a roddwyd cyn 16 Ionawr 2017, ar adeg briodol yn eu cylch rheoleiddio, yn unol â’r trefniadau presennol ar gyfer sector eich diwydiant. Os hoffech ddwyn dyddiad eich adolygiad yn ei flaen, fe fydd angen trafod hyn gyda’ch arolygwr safle lleol.

Efallai y bydd adolygiad y drwydded yn dangos eich bod angen rhoi mesurau newydd neu ddiwygiedig ar waith.

Dim ond pan ystyrir eu bod ‘yn angenrheidiol ac yn rhesymol’, yn unol â [Chanllawiau Trwyddedu Amgylcheddol ar gyfer dŵr daear](https://www.gov.uk/government/uploads/system/uploads/attachment_data/file/69474/pb13555-ep-groundwater-activities-101221.pdf) LlC/DEFRA, y bydd y mesurau hyn yn ofynnol.